Helsingin yliopiston ylioppilaskunnan (HYY) talousjohtokunta päätti kokouksessaan kaksi viikkoa sitten poistaa MIKS-nimisen yhdistyksen ylioppilaskunnan tukemien järjestöjen piiristä. Täten yhdistys ei ole enää oikeutettu varaamaan esimerkiksi HYY:n kokous- ja saunatiloja tai käyttämään heille myönnettyä järjestötilaa.

Samalla MIKS-yhdistykseltä evättiin toiminta-avustus, jota sille on myönnetty vuodesta 2008 alkaen. Määrä on kasvanut tasaisesti vuosien mittaan, ja viime vuonna yhdistykselle myönnettiin avustusta yli 400 euron edestä.

MIKS on omien sanojensa mukaan ”yhdistys, jonka tarkoituksena on tutustuttaa jäseniään herrasmieskulttuuriin ja tarjota mahdollisuuksia harrastaa herrasmieslajeja ja parantaa etiketin tuntemusta”. Yhdistyksen hallituksen jäsenistä viisi on entisiä tietojenkäsittelytieteen opiskelijoiden ainejärjestö TKO-älyn puheenjohtajia. Yhdistys toimii pääasiassa tietojenkäsittelytieteen oppiaineen piirissä.

Ylioppilaslehden pyytämästä talousjohtokunnan päätöksestä käy ilmi, että yhdistyksen toiminnan tarkoitusta on toteutettu vähintäänkin kyseenalaisella tavalla:

(J)ärjestö on pitkälti sisäpiirin toimintaan suuntautunut järjestö, joka ei toimi säännöissä lausutun toimintansa tarkoituksen – edistämiseksi. — Järjestön toimintakertomuksen mukaan järjestön jäsentoiminta on ollut suurimmaksi määrin vierailuja baareihin. — Järjestön tuloslaskelma vuodelta 2016 osoittaa, että järjestön toiminta on euromäärällisesti mitattuna pääosin saunomista sekä läpinäkymättömästi määriteltyä “muuta yhdistystoimintaa”.

Viimeinen niitti talousjohtokunnalle oli kuitenkin vuoden 2016 hallituksesta löytynyt ”tuhka- ja juutalaisasioiden ministerin” luottamustehtävä:

Järjestön toimijat suhtautuvat vähättelevästi, ellei suorastaan vastaisesti yhdenvertaisuuteen ja ihmisarvon kunnioittamiseen. Holokaustilla vitsailua tai sen ihannointia voidaan pitää erityisen raskauttava rikkeenä ylioppilaskunnan tavoitteita ja yhdenvertaisuussuunnitelmaa vastaan.

HYY tukee vuosittain piirissään toimivia järjestöjä sadoilla tuhansilla euroilla. Järjestöt saavat sekä suoraa, rahallista tukea että esimerkiksi oikeuden käyttää HYY:n tiloja sekä resursseja.

Rahoitus katetaan – kuten muukin HYY:n toiminta – opiskelijoilta kerättävillä jäsenmaksuilla sekä HYY Yhtymän liiketoiminnan voitoilla.

HYY:n hallituksen jäsen, järjestöasioista vastaava Matias Nurmi kertoo, että ylioppilaskunnan piiriin pyrkiviä järjestöjä arvioidaan erilaisilla kriteereillä ennen avustuksien myöntämistä.

”Kriteerejä ovat esimerkiksi yhdenvertaisuuden huomioiminen, toiminnan avoimuus sekä toiminnan kestävyys ja monipuolisuus.”

Nurmi ei osaa arvioida, miten ylioppilaskunta on päätynyt myöntämään puhdasta kaljarahaa natsiläppää heittävälle järjestölle.

”Talousjohtokunta arvioi järjestön toimittamia asiakirjoja, kuten toimintakertomusta ja talousarviota, ja tekee niiden pohjalta aina päätökset”, hän sanoo.

Mutta kyllähän asiakirjoissa voi lukea mitä vaan? Esimerkiksi kaljanjuontia voi tituleerata ”herrasmiestoiminnaksi”?

”Niin, jos järjestö lähtee väärentelemään asiakirjoja tai valehtelemaan, niin siihen on toki vaikea puuttua. Mutta jos käy ilmi, että talousjohtokuntaa on johdettu harhaan, niin tukia peritään takaisin”, Nurmi sanoo.

”Jos esimerkiksi saamme vihiä tällaisesta toiminnasta, niin reagoimme siihen välittömästi, vaikka siitä ei papereissa mainittaisikaan.”

Nurmen mukaan HYY:n hallitus tulee keskustelemaan kokouksessaan ylihuomenna torstaina siitä, onko käsillä yksittäistapaus vai voiko vastaavanlaista toimintaa löytyä muistakin järjestöistä.

”Meidän on varmasti syytä käydä läpi, onko kaikkien HYY:n piirissä toimivien järjestöjen toiminta avointa ja täyttävätkö ne meidän asettamamme kriteerit.”

MIKS on toimittanut HYY:n hallitukselle valituksen talousjohtokunnan päätöksestä, jonka hallitus niin ikään käsittelee ylihuomenna.

Valituksessa ”tuhka- ja juutalaisasioiden ministerin” tehtävää pahoitellaan ja se myönnetään virhearvioksi. Yhdistys on julkaissut valituksen kokonaisuudessaan nettisivuilla, ja se on luettavissa täältä. Talousjohtokunta on kuitenkin katsonut, etteivät yhdistyksen ongelmat siihen rajoitu:

Järjestön toiminta ja toimintatavat ovat kokonaisuutena arvioiden HYYn tavoitteiden ja yhdenvertaisuussuunnitelman vastaisia. Ne ilmentävät piittaamattomuutta ylioppilaskunnan arvoja ja HYYn piirissään toimivia järjestöjä ohjaavia säännöksiä kohtaan.

Evidenssilista on 27-kohtainen:

Kuvakaappaus Twitter-tilistä: Alkoholia kokoustilassa Kuvakaappaus Twitter-tilistä: Vessa, #miestenvessa Kuvakaappaus Twitter-tilistä: #homo, #kulli, #gay Kuvakaappaus Twitter-tilistä: #sihteeriäpissattaa Kuvakaappaus Twitter-tilistä: #sihteeriäpissattaa Kuvakaappaus Twitter-tilistä: vessa Kuvakaappaus Twitter-tilistä: vessa Kuvakaappaus Twitter-tilistä: #homo, #kulli, #gay Kuvakaappaus Twitter-tilistä: kysely siitä meneekö sihteeri pissalle Kuvakaappaus Twitter-tilistä: sammunut ja oksentanut henkilö, jonka päähän on piirretty mm. hakaristi ja penis Kuvakaappaus Twitter-tilistä: #vitut Kuvakaappaus Twitter-tilistä: kivekset Kuvakaappaus Twitter-tilistä Kuvakaappaus Twitter-tilistä: paljaat pakarat Kuvakaappaus Twitter-tilistä Kuvakaappaus Twitter-tilistä: kuvakaappaus alastomasta naisesta Kuvakaappaus Twitter-tilistä: tiedotus siitä, että vuosi on vaihtunut, mutta hallitus ei Kuvakaappaus Twitter-tilistä: hakaristin muotoinen joulutorttu, #hakaristi, #ss Kuvakaappaus Twitter-tilistä: kuva lehtien kansista, joissa otetaan suihin Kuvakaappaus Twitter-tilistä: kuva pornolehti Kallesta Kuvakaappaus Twitter-tilistä: kuvakaappaus pornoelokuvasta Kuvakaappaus Twitter-tilistä: kolme miesoletettua alasti kiinni toisissaan saunatiloissa Kuvakaappaus Twitter-tilistä: järjestäytymiskokous, jossa osallistujat ovat alasti ja juovat alkoholia Kuvakaappaus Twitter-tilistä: patsaan penis Kuvakaappaus Twitter-tilistä Kuvakaappaus Twitter-tilistä: #kullit #hoitsu Kuvakaappaus verkkosivuista: Tulevat tapahtumat, jotka indikoivat alkoholin nauttimista ja sijaitsevat kaukana tulevaisuudessa

Jutun ingressiä on tarkennettu 21.3.2017 klo 18:58. 22.3.2017 klo 10:11 juttuun on lisätty linkki MIKS-yhdistyksen tekemään valitukseen, jonka yhdistys julkaisi nettisivuillaan eilen illalla, jutun julkaisemisen jälkeen. Klo 11:46 talousjohtokunnan dokumenteista otettujen lainauksien (kursiivilla) eteen on lisätty kaksoispisteet, jotta lukijalle olisi selvempää, mikä on Ylioppilaslehden kirjoittamaa tekstiä ja mikä talousjohtokunnan.

Lisäys klo 21.3.2017 23:57: MIKS-yhdistystä koskevat tiedot on koottu järjestön julkisilta nettisivuilta (www.kullit.us). Sivusto suljettiin pian jutun julkaisemisen jälkeen, mutta ilmestyi verkkoon päivitettynä illemmalla. Päivityksen myötä sivustolta on poistettu muun muassa hallituksen jäsenten nimet. Myös yhdistyksen julkiset Instagram- ja Twitter-tilit on muutettu yksityisiksi.